Pakuotės lapelis: informacija vartotojui

Naratriptan Inteli 2,5 mg plėvele dengtos tabletės

naratriptanas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

· Neišmeskite šio lapelio, nes vėl gali prireikti jį perskaityti.

· Jeigu kiltų daugiau klausimų, kreipkitės į gydytoją arba vaistininką.

· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.
Kas yra Naratriptan Inteli ir kam jis vartojamas

2.
Kas žinotina prieš vartojant Naratriptan Inteli
3.
Kaip vartoti Naratriptan Inteli

Galimas šalutinis poveikis

5.
Kaip laikyti Naratriptan Inteli
6.
Pakuotės turinys ir kita informacija

1.
Kas yra Naratriptan Inteli ir kam jis vartojamas

Naratriptan Inteli veiklioji medžiaga yra naratriptanas (naratriptano hidrochlorido pavidalu), kuris priklauso vaistų, vadinamų triptanais (dar vadinamų 5‑HT1 receptorių agonistais), grupei.

Naratriptan Inteli vartojamas migrenai gydyti suaugusiesiems.

Migrenos simptomai gali atsirasti dėl laikino aplink smegenis esančių kraujagyslių išsiplėtimo. Manoma, kad Naratriptan Inteli susiaurina kraujagysles ir numalšina galvos skausmą bei palengvina kitus migrenos simptomus – pykinimą ir vėmimą, padidėjusį jautrumą šviesai ir garsui.

2.
Kas žinotina prieš vartojant Naratriptan Inteli
Naratriptan Inteli vartoti draudžiama:

· jeigu yra alergija naratriptanui arba bet kuriai pagalbinei šio vaisto medžiagai (jos išvardytos 6 skyriuje);

· jeigu sergate širdies liga, pvz., širdies nepakankamumu, krūtinės angina, ar jau yra buvęs miokardo infarktas;

· jeigu yra sutrikusi kraujotaka kojose ir dėl to einant atsiranda į mėšlungį panašių skausmų (sergate periferinių arterijų liga);

· jeigu kada nors buvo insultas arba nedidelis insultas (vadinamasis praeinantis smegenų išemijos priepuolis);

· jeigu Jūsų kraujospūdis didelis;

· jeigu sergate kepenų arba inkstų liga, pasitarkite su gydytoju – jeigu kepenų ar inkstų liga sunki, Naratriptan Inteli gali Jums netikti;

· jeigu vartojate ergotamino arba jo darinių (įskaitant metizergidą) ar bet kokių triptano ar 5‑hidroksitriptano 1 (5‑HT1) receptorių agonistų.
Jei kurie nors iš anksčiau išvardytų teiginių tinka Jums, nepradėkite vartoti Naratriptan Inteli, nepasitarę su gydytoju.
Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Naratriptan Inteli.

Prieš pradėdami vartoti šį vaistą, pasakykite gydytojui, jei yra papildomų rizikos veiksnių, dėl kurių Jūs galite susirgti širdies liga:

· jei esate vyresnis nei 40 metų vyras;

· jei esate moteris po menopauzės;

· jei rūkote ar turite viršsvorio;

· jei sergate diabetu arba padidėjęs cholesterolio kiekis;

· jei Jūsų šeimoje yra dažnai buvę širdies ligų.

Jei kurie nors iš išvardytų teiginių Jums tinka, tai gali reikšti, kad Jums padidėjusi rizika susirgti širdies liga, todėl pasakykite gydytojui, kad jis ištirtų Jūsų širdies būklę prieš pradedant vartoti Naratriptan Inteli.

Labai retais atvejais vartojant Naratriptan Inteli pasireiškia sunki širdies liga, nors prieš tai nebuvo jokių širdies ligos požymių.

Jei Jums yra alergija antibiotikams, vadinamiems sulfonamidais
Jeigu ji yra, Jūs galite būti alergiškas ir Naratriptan Inteli. Jei žinote, kad esate alergiškas antibiotikams, bet nesate tikras dėl sulfonamidų, prieš pradėdami vartoti Naratriptan Inteli, pasakykite apie tai gydytojui arba vaistininkui.

Jeigu dažnai vartojate Naratriptan Inteli
Jei vartosite Naratriptan Inteli per dažnai, galvos skausmas gali sustiprėti. Jei taip atsitiktų, pasakykite gydytojui. Gydytojas gali paprašyti Jūsų nebevartoti Naratriptan Inteli.

Naratriptan Inteli nerekomenduojama vartoti vyresniems kaip 65 metų asmenims ir vaikams bei paaugliams, jaunesniems kaip 18 metų.
Vaikams ir paaugliams

Naratriptan Inteli nerekomenduojama vartoti jaunesniems kaip 18 metų vaikams ir paaugliams.

Kiti vaistai ir Naratriptan Inteli
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Kai kurių vaistų negalima vartoti kartu su Naratriptan Inteli. Vartojami kartu su Naratriptan Inteli kiti vaistai gali sukelti nepageidaujamų reakcijų.

· SSRI (serotonino reabsorbcijos inhibitoriai) ar SNRI (serotonino ir noradrenalino reabsorbcijos inhibitoriai) – vaistai vartojami depresijai gydyti. Kartu su jais vartojant Naratriptan Inteli gali pasireikšti sumišimas, silpnumas ir (arba) koordinacijos sutrikimas (serotonino sindromas), jei atsiranda šių simptomų, nedelsdami kreipkitės į gydytoją.
· Kiti 5‑HT1 receptorių agonistai, pvz., sumatriptanas, vartojamas migrenai gydyti.
· Ergotaminas, taip pat vartojamas migrenai gydyti, arba panašūs vaistai, pvz., metizergidas.

Jeigu vartojate kurį nors iš šių vaistų, pasakykite gydytojui arba vaistininkui.

Nėštumas, žindymo laikotarpis ir vaisingumas
Prieš vartojant bet kokį vaistą, būtina pasitarti su gydytoju arba vaistininku.

Naratriptan Inteli nerekomenduojama vartoti nėštumo metu. Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju. Gydytojas nuspręs, ar Naratriptan Inteli vartojimo nauda yra didesnė už galimą pavojų Jūsų kūdikiui.

Vairavimas ir mechanizmų valdymas

Migrenos priepuolio metu ar vartojant Naratriptan Inteli galimas mieguistumas ar kiti požymiai.

Jeigu Jūs jaučiate tokį poveikį, nevairuokite ir nevaldykite mechanizmų, kol nesijausite gerai.

Naratriptan Inteli sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Šio vaisto 1 tabletėje yra mažiau kaip 1 mmol (23 mg) natrio, t. y. jis beveik neturi reikšmės.
3.
Kaip vartoti Naratriptan Inteli
Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Kiek vartoti?

Rekomenduojama dozė suaugusiesiems yra viena 2,5 mg plėvele dengta tabletė.

Kaip vartoti?

Vartoti per burną.

Prarykite plėvele dengtą tabletę nekramtytą, užsigerdami nedideliu kiekiu vandens.

Kada vartoti Naratriptan Inteli?

Naratriptan Inteli reikia vartoti, kai tik pasireiškia pirmieji migreninio galvos skausmo požymiai, tačiau šį vaistą galima gerti ir bet kuriuo priepuolio metu.

Nevartokite Naratriptan Inteli, norėdami išvengti priepuolio.
Jeigu migrena vėl pasikartoja:

· jeigu nesergate inkstų ar kepenų liga, po 4 valandų galite išgerti antrą plėvele dengtą tabletę;

· jeigu sergate inkstų ar kepenų liga, negerkite daugiau negu vienos plėvele dengtos tabletės per parą;

· negalima gerti daugiau kaip dviejų tablečių per parą.

Jeigu po pirmos plėvele dengtos tabletės nepalengvėja

To paties priepuolio metu daugiau tablečių negerkite, nes nėra tikėtina, kad jos padės. Jeigu po Naratriptan Inteli nepalengvėja, kreipkitės patarimo į gydytoją arba vaistininką.

Ką daryti pavartojus per didelę Naratriptan Inteli dozę

Suvartoję per daug Naratriptan Inteli, Jūs galite pasijusti blogai. Jeigu suvartojote per daug tablečių, nedelsdami kreipkitės į gydytoją ir parodykite jam Naratriptan Inteli pakuotę (jei turite).

Pamiršus pavartoti Naratriptan Inteli
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.
4.
Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Alerginės reakcijos vartojant Naratriptan Inteli gali pasireikšti labai retai. Jų simptomai tokie:

· niežtinčios pūkšlės (dilgėlinė);

· kartais atsirandantis veido ir burnos patinimas (angioneurozinė edema), apsunkintas kvėpavimas;

· širdies ir kraujagyslių sistemos nepakankamumas (kolapsas).

Jei Jums atsiranda šių simptomų, nustokite vartoti Naratriptan Inteli ir nedelsdami kreipkitės į gydytoją.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):

· skausmo, dilgčiojimo ar karščio pojūtis bet kurioje kūno vietoje, įskaitant krūtinę ir ryklę;
· pykinimas ir vėmimas, nors tai gali būti ir dėl pačio migrenos priepuolio;
· galvos svaigimas, mieguistumas;
· negalavimas, nuovargis.
Nedažni šalutinio poveikio reiškiniai (gali pasireikšti rečiau kaip 1 iš 100 asmenų):

· galimas skausmas, sunkumo, spaudimo, veržimo pojūtis, kartais apimantis bet kurią kūno vietą, įskaitant krūtinę ir ryklę;
· regėjimo sutrikimai;
· sulėtėjęs širdies ritmas (bradikardija), pagreitėjęs širdies ritmas (tachikardija), širdies perplakimai;
· kraujospūdžio padidėjimas.
Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· anafilaksija (sunki alerginė reakcija);
· alerginės reakcijos;
· nepakankamas žarnų aprūpinimas krauju (išeminis kolitas).
Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):

· širdies sutrikimai, įskaitant stiprų skausmą krūtinėje (krūtinės angina) ir miokardo infarktą;
· kojų ir rankų kraujotakos sutrikimai.
Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.
5.
Kaip laikyti Naratriptan Inteli 
Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6.
Pakuotės turinys ir kita informacija

Naratriptan Inteli sudėtis

-
Veiklioji medžiaga yra naratriptanas. Vienoje plėvele dengtoje tabletėje yra 2,78 mg naratriptano hidrochlorido, atitinkančio 2,5 mg naratriptano.
-
Pagalbinės medžiagos. Tabletės branduolys: bevandenė laktozė, mikrokristalinė celiuliozė, kroskarmeliozės natrio druska, magnio stearatas (E572). Tabletės plėvelė – Opadry II Green 85F21891: indigokarminas (E132), geltonasis geležies oksidas (E172), makrogolis 3350, titano dioksidas (E171), polivinilo alkoholis, talkas.
Naratriptan Inteli išvaizda ir kiekis pakuotėje

Tabletės yra žalios spalvos, pailgos, dengtos plėvele. Tabletės ilgis yra 12 mm, plotis 5 mm, aukštis 4 mm.
Kartono dėžutėje yra lizdinė plokštelė su 2 tabletėmis.

Registruotojas ir gamintojas

Registruotojas
UAB „Inteli Generics Nord“
Šeimyniškių g. 3

LT‑09312 Vilnius

Lietuva

Gamintojas

Chanelle Medical Unlimited Company
Loughrea

Co. Galway

Airija
Jeigu apie šį vaistą norite sužinoti daugiau, kreipkitės į registruotoją.
Šis pakuotės lapelis paskutinį kartą peržiūrėtas 2024-11-22.
Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.
